Na podlagi 29. člena Zakona o lokalni samoupravi (Uradni list RS, št. 94/07, ZLS-UPB2, 27/08 – Odl. US, 76/08, 100/08 – Odl. US, 79/09, 14/10 – Odl. US, 51/10, 84/10 – Odl. US in 40/12 - ZUJF), 3. in 17 člena Zakona o prekrških (Uradni list RS, št. 29/11, ZP-1-UPB8 in 43/11 – Odl. US), 3. člena Zakona o varstvu javnega reda in miru (Uradni list RS, št. 70/06, ZRJM-1) in 17. člena Statuta Občine Šenčur (Uradni vestnik Gorenjske, št. 2/11) je Občinski svet Občine Šenčur na \_\_. redni seji dne \_\_.\_\_.\_\_\_\_ sprejel

**O D L O K
o javnem redu in miru v Občini Šenčur**

**I. SPLOŠNE DOLOČBE**

**1. člen**

Odlok o javnem redu in miru v Občini Šenčur (v nadaljevanju odlok) določa pravila, katerih namen je uresničevanje pravice ljudi do varnosti in dostojanstva in varovanja pred dejanji, ki posegajo v telesno in duševno celovitost posameznikov in ovirajo izvrševanje pravic ljudi, državnih organov, organov lokalnih skupnosti in nosilcev javnih pooblastil in se nanašajo na naslednja področja:

* varovanje javnega reda in miru,
* varovanje ljudi in premoženja,
* varovanje zdravja in čistoče ter varovanje okolja,
* varovanje zunanjega videza naselij in zelenih površin,
* obveznosti lastnikov in vodnikov živali.

Odlok določa tudi prekrške in globe zanje.

**2. člen**

Vsakdo, ki prebiva ali se začasno nahaja na območju Občine Šenčur, je dolžan ravnati tako, da ne moti, vznemirja ali ovira drugih oseb pri delu, razvedrilu ali počitku, da ne ogroža njihovega zdravja ali premoženja, da spoštuje javni red, da skrbi za urejenost kraja ali naselja, da ne opušča dejanj, ki so po tem odloku obvezna oziroma ne opravlja dejanj, ki so po tem odloku prepovedana.

**3. člen**

Za prekrške, storjene po tem odloku, so neposredno odgovorni storilci prekrškov, za prekrške, ki jih storijo otroci ali mladoletne osebe, pa starši, posvojitelji, skrbniki ali rejniki, ki jim je zaupano varstvo, vzgoja in oskrba mladoletnika.

**4. člen**

Posamezni izrazi, uporabljeni v tem odloku, imajo naslednji pomen:

– javni kraj oziroma javna površina je vsak prostor, ki je brezpogojno ali pod določenimi pogoji dostopen vsakomur,

– javne prometne površine so ceste, parkirišča, kolesarske steze, avtobusna postajališča, ulice, pločniki in trgi,

– javne zelene površine so parki, drevoredi, cvetlični nasadi, pokopališča, otroška in športna igrišča, ki so javno dobro v lasti občine in jih lahko vsakdo uporablja na način, določen s predpisi, oziroma je njihova uporaba omejena izključno iz razloga varovanja javnega dobra.

.

**II. VAROVANJE JAVNEGA REDA IN MIRU**

**5. člen**

Prepovedana so vsa ravnanja, s katerimi se na nedovoljen način motita javni red in mir ter vznemirja občane in druge prebivalce pri delu, počitku in razvedrilu.

**6. člen**

Prepovedano je popivanje na javnih krajih, ki niso določena za točenje alkoholnih pijač. Za popivanje se smatra zaužitje več kot 2 enoti alkohola ob eni priložnosti. Ena enota alkohola pomeni, da pijača vsebuje 10 gramov alkohola, kar predstavlja 1 dl vina ali 2,5 dl piva, ali 0,3 dl žganja. Prepoved ne velja za organizirane prireditve na javnih površinah.

Za vzdrževanje javnega reda in miru na javnem shodu in javni prireditvi, ki se organizira na zemljišču v lasti občine ali zemljišču, ki predstavlja javno dobro, je odgovoren vodja shoda oziroma prireditve, ki ga določi organizator.

Organizator je dolžan:

1. poskrbeti za red in čistočo na prireditvenem prostoru,
2. poskrbeti, da lahko obiskovalci javnih shodov ali javnih prireditev, parkirajo svoja vozila tako, da ne ovirajo ali ogrožajo udeležencev v cestnem prometu,
3. zagotoviti, da v času trajanja javnega shoda ali javne prireditve niso presežene dovoljene ravni hrupa,
4. zaključiti javni shod ali javno prireditev ob uri, ki je navedena v aktu o priglasitvi prireditve,
5. po končanem javnem shodu ali javni prireditvi prireditveni prostor očistiti, odstraniti postavljene objekte in ostale naprave ter prireditveni prostor zapustiti v stanju, kot je bilo pred shodom ali prireditvijo,
6. zagotoviti izvršitev drugih ukrepov in nalog iz dovoljenja o dovolitvi prireditve, katerega izda pristojni upravni organ.

**III. VAROVANJE LJUDI IN PREMOŽENJA**

**7. člen**

Prepovedana so dejanja, opustitve in dopustitve, s katerimi se ogroža varnost ljudi ali poškoduje premoženje občine oziroma premoženje, ki predstavlja javno dobro.

**8. člen**

Zaradi ogrožanja varnosti ljudi in premoženja je prepovedano:

1. igranje oziroma zadrževanje na javni prometni površini ali drugem kraju, če je s tem ogrožena varnost ljudi ali premoženja,
2. na javni površini puščati nezavarovane, odprte ali nezadostno zaprte vodnjake, jame, jaške ali druge odprtine, če bi to lahko povzročilo nevarnost padca oziroma poškodbe,
3. vznemirjanje, motenje ali nadlegovanje občanov z zbiranjem podatkov, izvajanjem propagandne dejavnosti ali prodajanjem predmetov ali storitev na javnih krajih, brez predpisanih dovoljenj,
4. metati predmete, če se s tem moti, vznemirja ali ogroža varnost ljudi in premoženja,
5. poškodovanje drevja, grmičevja ali cvetja na javnih zelenih površinah ali javnem kraju,
6. uporaba javne zelene površine za pridelavo kmetijskih pridelkov, razen v primerih, ko je to predvideno s prostorskimi akti in na podlagi izdanega dovoljenja lastnika,
7. vožnja z vozili po urejenih zelenicah, cvetličnih gredah, otroških igriščih, pokopališčih ali drugih površinah, ki niso namenjene vožnji z vozili,
8. prislanjanje koles, koles z motorjem ali motornih koles k stenam javnih zgradb in s tem povzročanje škode, oviranje prometa vozil ali prehoda pešcev,
9. odlaganje odpadkov nasprotju z namensko rabo zabojnikov v javni rabi.

**IV. VAROVANJE ZDRAVJA IN ČISTOČE TER VAROVANJE OKOLJA**

**9. člen**

Zaradi varovanja zdravja, čistoče in okolja je prepovedano:

1. vodenje živali, razen službenih psov in psov vodičev slepih, v javne lokale, javne ustanove, na otroška igrišča, zelenice, pokopališča, športna igrišča, javna prevozna sredstva ali v druge prostore oziroma površine, kamor je vodenje živali izrecno prepovedano,

2. opuščanje potrebnega nadzorstva nad domačimi živalmi,

3. zalivanje vrtov, pranje avtomobilov ali druga podobna poraba vode iz vodovodnega omrežja v času, ko je uporaba vode v te namene omejena,

4. pranje avtomobilov, motorjev, kmetijske mehanizacije ob vodotokih, na vodovarstvenih območjih in drugih javnih površinah, razen tam, kjer je to posebej dovoljeno,

5. zanemarjanje reda in čistoče na športnih igriščih, avtobusnih postajah in drugih javnih prostorih tako, da se s tem kvari videz, moti okolica ali ogroža zdravje ljudi,

6. metanje, puščanje ali odlaganje predmetov, snovi in odpadkov v naravno okolje, npr. na območja zajetja pitne vode, v potoke, na travnike, ulice, pločnike, ceste, dvorišča, gozdove ali druge površine oziroma prostore, ki niso za to določeni,

7. metanje, puščanje ali odlaganje cigaretnih ogorkov, žvečilnih gumijev in izpljunkov na pločnike, ceste in druge javne površine,

8. iztepanje, izlivanje ali metanje z balkonov, oken ali zasebnih nepremičnin karkoli na javne površine,

9. pranje in popravljanje vozil na javnih površinah.

**V. VAROVANJE ZUNANJEGA VIDEZA NASELIJ IN ZELENIH POVRŠIN**

**10. člen**

Zaradi varovanja zunanjega videza naselij in zelenih površin je prepovedano:

1. odlaganje lesa, kosovnih in gradbenih odpadkov ali kateregakoli drugega materiala na javne površine,
2. poškodovanje, prevračanje, prestavljanje ali onesnaževanje klopi, ograj ali drugih naprav in urbane opreme na javnih površinah ali ob javnih poteh,
3. nameščanje urbane opreme na javnih površinah brez predhodnega soglasja Občine Šenčur.

**11. člen**

Po končanih delih na javnih površinah je potrebno vzpostaviti prvotno stanje oziroma urediti stanje, ki bo ustrezalo prvotnemu stanju.

**12. člen**

Lastniki, najemniki in uporabniki stanovanjskih, poslovnih in drugih zgradb so dolžni:

1. poskrbeti, da so zgradbe in pripadajoča zemljišča vzdrževana in urejena,
2. odstraniti drevesa oziroma suhe veje dreves, plodove in listje, za katere obstaja nevarnost, da padejo na javne površine in s tem ogrožajo varnost mimoidočih ali njihovo premoženje.

**13. člen**

Neuporabnih in neregistriranih motornih vozil, njihovih delov in drugih predmetov, ki ovirajo ali motijo okolico ni dovoljeno puščati na javnih prometnih površinah in javnih zelenih površinah.

**VI. OBVEZNOSTI LASTNIKOV IN VODNIKOV ŽIVALI**

**14. člen**

Lastniki in vodniki živali so dolžni upoštevati določila 1. točke 9. člena tega odloka.

Na ulicah, trgih, rekreacijskih in gozdnih površinah, ter na drugih javnih površinah se živali lahko vodijo le na povodcih.

**15. člen**

Lastnik oziroma vodnik živali je dolžan počistiti iztrebke z javne površine. V ta namen so dolžni imeti s seboj ustrezen čistilni pribor za pobiranje iztrebkov in ga ob pozivu pokazati pristojnemu organu.

**VII. NADZOR**

**16. člen**

Nadzor nad izvajanjem določb tega odloka izvajajo pooblaščene uradne osebe medobčinskega redarstva in medobčinske inšpekcije, ki tudi izrekajo globe v skladu z določili tega odloka.

Če pristojni organ ugotovi, da so kršena določila tega odloka, odredi, da ugotovljene nepravilnosti kršitelj odpravi v postavljenem roku, odredi pa lahko tudi druge ukrepe, ki so potrebni za odpravo nepravilnosti.

**VIII. KAZENSKE DOLOČBE**

**17. člen**

Z globo 200,00 EUR se za prekršek sankcionira posameznik, ki ravna v nasprotju z določili 6., 8., 9., 10., 11., 12., 13., 14. in 15. člena tega odloka.

Z globo 650,00 EUR se kaznuje pravna oseba ali samostojni podjetnik posameznik ali posameznik, ki samostojno opravlja dejavnost, ki ravna v nasprotju z določili 6., 8., 9., 10., 11., 12., 13., 14. in 15. člena tega odloka, odgovorna oseba pa z globo v višini 250,00 EUR.

**IX. KONČNA DOLOČBA**

**18. člen**

Ta odlok se objavi v Uradnem glasilu slovenskih občin in začne veljati petnajsti dan po objavi.

Številka:

Datum:

 Župan
Občine Šenčur
Miro Kozelj